Strategi for internationalisering, Århus Statsgymnasium 2016-2019

### Internationalisering i hele gymnasieforløbet

På Århus Statsgymnasium møder eleverne det internationale perspektiv i alle tre år af deres uddannelse. Internationalt Udvalg arbejder på at udvikle optimale rammer for at elevernes internationale kompetencer løbende udvikles inden for fagene samt i tværfaglige samarbejder med og uden eksterne samarbejdspartnere.

**Internationalisering i alle tre år**

Internationalt udvalg vil arbejde for at sikre progression i udvikling af elevernes interkulturelle kompetencer i deres treårige gymnasieforløb. I den forbindelse vil udvalget give de obligatoriske virtuelle samarbejder i 1g et serviceeftersyn.

**Synlighed**

Internationalt Udvalg vil arbejde for, at internationalisering i alle dens former bliver mere synlig på Århus Statsgymnasium, både i undervisningen og i skolens liv generelt.

### Studieture

På Århus Statsgymnasium er studieture en vigtig milepæl i udviklingen af elevernes internationale kompetencer. Knap halvdelen af destinationerne er knyttet til Århus Statsgymnasiums partnerskoler. Justeringer af rejsemål foretages af Internationalt Udvalg på baggrund af elev- og lærerevalueringer af studieturene.

Internationalt Udvalg vil medvirke til at afdække og rammesætte, hvad en studietur på Århus Statsgymnasium kan være. I det arbejde vil der være fokus på:

* almen dannelse, internationale kompetencer og faglighed og deres indbyrdes afhængighed
* evaluering og overdragelse med udgangspunkt i rejsemålet
* at skabe større synlighed om studieturenes forskellighed til gensidig inspiration.

### UNESCO-samarbejde

Århus Statsgymnasium er UNESCO-skole og deltager som en aktiv partner i netværket. Et særligt fokus er Baltic Sea Project (BSP). I UNESCO-regi arbejder Århus Statsgymnasium for, at så mange danske elever som muligt, såvel som udenlandske, får mulighed for at deltage i UNESCO’s projekter.

### Udveksling

#### Elevudveksling

På Århus Statsgymnasium skal individuel elevudveksling af kortere varighed være en mulighed i sprogfagene: engelsk, tysk, fransk og spansk.

Udveksling indgår ligeledes som en naturlig del af nogle af skolens studieture samt i fremmedsprogsudviklingen, hvor hele klasser/hold deltager.

#### Lærerudveksling

Muligheden for kortere og længevarende lærerudveksling og job-swop skal afsøges og afprøves.

### Nordisk Samarbejde

Århus Statsgymnasium deltager i et nordisk lærersamarbejder i faget dansk med et gymnasier i Norge og Sverige. Dette samarbejde skal konsolideres. Ligeledes skal muligheden for at udvide samarbejdet med flere fag, lande og en større elevinddragelse undersøges og eventuelt iværksættes.

### Lingua Franca

Internationalt Udvalg vil afsøge muligheden for at dele af undervisningen i udvalgte fag kan foregå på andre sprog end dansk. Desuden skal Internationalt Udvalg medvirke til at sikre, at dimittender fra Århus Statsgymnasium umiddelbart er i stand til at påbegynde en videregående uddannelse, hvor undervisningssproget er engelsk.

###  Antropologisk metode

Internationalt Udvalg vil undersøge, om antropologisk metode kan anvendes på skoleniveau med det formål at udvikle elevernes blik på verden og sig selv.

### Ekstern finansiering

Århus Statsgymnasium har til hensigt at få minimum ét internationalt samarbejde helt eller delvist eksternt finansieret.

**GARK-dag**

Internationalt Udvalg arbejder for at understøtte elevdrevne internationale projekter. Muligheden for at arbejde frivilligt i New Delhi og/eller Isiolo i ferier og efter endt skolegang vil løbende blive afsøgt. Ligeledes vil muligheden for at etablere en GARK-dag som afløser for Operation Dagsværk blive undersøgt sammen med eleverne.

Vedtaget på møde i Internationalt Udvalg 30.03. 2016